*****

ΚΑΝΟΝΙΣΜΟΣ (ΕΟΚ) αριθ. 401/86 ΤΗΣ ΕΠΙΤΡΟΠΗΣ

της 21ης Φεβρουαρίου 1986

για λεπτομέρειες εφαρμογής του καθεστώτος επιστροφών κατά την εξαγωγή για ορισμένα γεωργικά προϊόντα που εξάγονται ως εμπορεύματα μη υπαγόμενα στο παράρτημα ΙΙ της συνθήκης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1018/84 (2), και ιδίως το άρθρο 12 παράγραφος 2,

Εκτιμώντας:

ότι ο κανονισμός (ΕΟΚ) αριθ. 3035/80 του Συμβουλίου της 11ης Νοεμβρίου 1980 περί καθορισμού των γενικών κανόνων που αφορούν τη χορήγηση επιστροφών κατά την εξαγωγή και των κριτηρίων καθορισμού του ύψους αυτών, για ορισμένα γεωργικά προϊόντα εξαγόμενα υπό μορφή εμπορευμάτων μη υπαγομένων στο παράρτημα ΙΙ της συνθήκης (3), όπως τροποποιήθηκε τελευταία από τον καονισμό (ΕΟΚ) αριθ. 1982/85 (4), προβλέπει τη δυνατότητα καθορισμού, για τα εμπορεύματα που υπάγονται στην κλάση 19.03 του κοινού δασμολογίου, διαφοροποιημένων επιστροφών ανάλογα με τον προορισμό τους· ότι στα εν λόγω εμπορεύματα είχε επιβληθεί, από τις 19 Ιουλίου μέχρι την 1η Νοεμβρίου 1985, διαφορετικό ποσό επιστροφής κατά την εξαγωγή τους στις Ηνωμένες Πολιτείες ή στον Καναδά· ότι το μέτρο αυτό αφορούσε τον Καναδά λόγω των ειδικών εμπορικών σχέσεων που υφίστανται μεταξύ της εν λόγω χώρας και των Ηνωμένων Πολιτειών· ότι οι όροι εισαγωγής στις Ηνωμένες Πολιτείες τροποποιήθηκαν την 1η Νοεμβρίου 1985 σε τέτοιο βαθμό ώστε να δικαιολογείται η αποκατάσταση, σε εύλογο επίπεδο, της ανταγωνιστικότητας των εξαγωγέων στην αγορά των δύο αυτών τρίτων χωρών, όταν τα εξαγόμενα προϊόντα έχουν τεθεί σε κατανάλωση στις εν λόγω χώρες μετά την 1η Νοεμβρίου 1985·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για τα εμπορεύματα της κλάσης 19.03 του κοινού δασμολογίου που τίθενται σε κατανάλωση στις Ηνωμένες Πολιτείες και στον Καναδά από την 1η Νοεμβρίου 1985 και για τα οποία έχει προκαθορισθεί η επιστροφή μεταξύ 19ης Ιουλίου και 3ης Οκτωβρίου 1985, χορηγείται το ποσό της επιστροφής που εφαρμόζεται, για τις άλλες τρίτες χώρες, την ημέρα υποβολής της αίτησης για πιστοποιητικό προκαθορισμού.

2. Για τα εμπορεύματα της κλάσης 19.03 του κοινού δασμολογίου που τίθενται σε κατανάλωση στις Ηνωμένες Πολιτείες και στον Καναδά από την 1η Νοεμβρίου 1985 και για τα οποία δεν έχει προκαθορισθεί η επιστροφή, χορηγείται το ποσό της επιστροφής που εφαρμόζεται για τις άλλες τρίτες χώρες κατά την ημέρα της εξαγωγής των εμπορευμάτων.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Νοεμβρίου 1985.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Φεβρουαρίου 1986.

Για την Επιτροπή

COCKFIELD

Αντιπρόεδρος

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 107 της 19. 4. 1984, σ. 1.

(3) ΕΕ αριθ. L 323 της 29. 11. 1980, σ. 27.

(4) ΕΕ αριθ. L 186 της 19. 7. 1985, σ. 8.